### Beslutning

Godkendt.

### Sagsfremstilling

## Resume og sagens baggrund

Ny lovgivning, som forventes at træde i kraft den 1. juli 2023, betyder, at borgere, virksomheder og frivillige organisationer gratis og på lige vilkår skal have adgang til at aftage genstande til direkte genbrug på de kommunale genbrugspladser. Derfor skal der træffes beslutning om principper og rammer for ordningen.

## Indstillinger

Chefen for Vej, Ejendom og Affald indstiller, at forslag til fælles principper og rammer for ordning for direkte genbrug på genbrugspladserne godkendes.

## Behandling

Teknik- og Miljøudvalget.

## Sagsfremstilling

I følge Folketingets aftale ”Klimaplan for en grøn affaldssektor og cirkulær økonomi” af 16. juni 2020 er det ambitionen at fremme direkte genbrug på de kommunale genbrugspladser. Dette er blevet konkretiseret i et udkast til en bekendtgørelse om afsætning af genbrugsgenstande fra genbrugsområder på kommunale genbrugspladser udsendt den 3. oktober 2022. Det betyder, at kommunerne senest den 1. juli 2023 skal have fastsat en ordning for direkte genbrug. Det skal bemærkes, at der tages afsæt i udkastet til bekendtgørelsen, som forventes vedtaget.

ARGO driver genbrugspladserne efter et fælles koncept for de fem kommuner, Kalundborg, Køge, Lejre, Roskilde og [adresse] samt [adresse] på en gæsteordning – i alt seks kommuner. Opgaven er kompetenceoverdraget til ARGO.

ARGO har i samarbejde med de seks kommuner udarbejdet et beslutningsgrundlag for etablering af en ordning for direkte genbrug som en del af genbrugspladskonceptet. Ordningen er godkendt af ARGOs bestyrelse den 30. marts 2023.

*Principper og rammer for direkte genbrug*
Ambitionen er at opnå et løft i omfanget af direkte genbrug og bygge videre på de hidtidige gode erfaringer. ARGO og de seks ejerkommuner har udarbejdet følgende forslag til principper og rammer, som skal være styrende for udviklingen af direkte genbrug på genbrugspladserne i de kommende år:

* Ensartede forhold for direkte genbrug på tværs af genbrugspladserne. Det betyder, at direkte genbrug skal være en del af genbrugspladskonceptet og skal tilrettelægges efter fælles principper, der samtidig giver mulighed for lokale tilpasninger.
* Fremme af borgere og virksomheders motivation og adfærd til direkte genbrug. Det betyder, at genbrugsområderne skal indrettes, så det gøres nemt for alle aktører at genbruge. Det betyder også, at det skal gøres nemt for offentlige institutioner i genbrugspladskommunerne at få adgang til direkte genbrug fra pladserne.
* Professionel håndtering af genstande til direkte genbrug. Det betyder, at det gennem ordningen skal sikres, at der er tilstrækkelig kapacitet og effektive processer til at håndtere store mængder af genstande, samt at der skal sikres et fortsat godt arbejdsmiljø ude på pladserne.
* Løbende udvikling og afprøvning af ordningen. Det betyder, at ARGO i samarbejde med kommunerne løbende afprøver og samler erfaringer med, hvordan direkte genbrug bedst fremmes, og løbende justerer praksis for udmøntning af den fælles ordning ude på genbrugspladserne.
* Bidrag til et rummeligt arbejdsmarked (samfundsansvar). Det betyder, at ARGO gennem fremme af direkte genbrug skal arbejde for et rummeligt arbejdsmarked gennem samarbejde med jobcentre om praktikpladser og jobs på særlige vilkår samt samarbejde med socialt ansvarlige virksomheder og organisationer.

*Ordning for direkte genbrug pr. 1. juli 2023*
Med afsæt i disse fælles principper og rammer foreslås en ordning for direkte genbrug på genbrugspladserne, der baserer sig på:

* Et bytteområde på alle genbrugspladser, hvor borgere, frivillige organisationer og virksomheder gratis kan give og tage genstande. Der skal fastsættes ordningsregler, der fremmer adgang på lige vilkår og et trygt arbejdsmiljø.
* Samtidig mulighed for at kunne donere til frivillige organisationer, som ARGO og den enkelte ejerkommune ønsker at indgå specifikke aftaler med om afsætning.
* Sortering, formidling og salg af genbrugsgenstande via de tre eksisterende Gensalgs-butikker i henholdsvis [adresse], Roskilde og Køge.

De tre gensalgsbutikker, som ARGO i dag driver på baggrund af særskilte aftaler med henholdsvis Roskilde, Lejre og [adresse], vil med forslaget blive lagt ind under det fælles genbrugspladskoncept. Gensalgsbutikkerne skal fremadrettet for alle seks kommuner stå for at udsortere genstande gratis til relevante offentlige institutioner, før de private aktører får adgang. Forslag til plan for udbygning af genbrugsområderne på genbrugspladserne i Kalundborg Kommune fremgår af bilag 1.

*Offentlig høring inden endelig vedtagelse*
Før en endelig vedtagelse og ikrafttræden skal forslaget i fire ugers offentlig høring. Høringen vil blive annonceret på kommunens hjemmeside. Eventuelle indkomne bemærkninger vil blive taget til efterretning og eventuelt indarbejdet i forslaget. Når høringen er gennemført, vil der blive lagt en sag om endelig vedtagelse op til Kommunalbestyrelsen.

Herefter vil principper og rammer for drift af direkte genbrug indgå som en del af det fælles genbrugspladskoncept.

*Økonomi*
Der er udarbejdet løsningsforslag i forhold til udbygning, indretning og modernisering af genbrugsområderne på genbrugspladserne i relation til direkte genbrug, og der er foretaget en vurdering af behovet for øget bemanding til opgaven.

Med afsæt i de nuværende budgetforudsætninger for Budget 2024 vurderes det, at en merudgift estimeret til cirka 7,0 mio. kr. årligt, samlet set for de fem kommuners genbrugspladser, kan rummes inden for genbrugspladsernes nuværende økonomi.

Ordningen giver derfor ikke anledning til gebyrstigning udover de allerede aftalte priser og lønfremskrivninger.

## Økonomiske konsekvenser

Ingen økonomiske konsekvenser.